DDD บวก 4% หลังหลุดบ่วง Cash Balance วันนี้ ชี้กำไร Q1 โตแกร่งจากยอดขายนักท่องเที่ยวจีน
DDD บวก 4% หลังหลุดบ่วง Cash Balance วันนี้ ชี้กำไร Q1 โตแกร่งจากยอดขายนักท่องเที่ยวจีน โดย ณ เวลา 11.50 น. อยู่ที่ระดับ 102.50 บาท บวก 4.00 บาท หรือ 4.06% ด้วยมูลค่าซื้อขาย 76.61 ล้านบาท
2 เม.ย. 2561

ผู้สื่อข่าวรายงานว่า บริษัท ดู เดย์ ดรีม จำกัด (มหาชน) หรือ DDD ณ เวลา 11.50 น. อยู่ที่ระดับ 102.50 บาท บวก 4.00 บาท หรือ 4.06% ด้วยมูลค่าซื้อขาย 76.61 ล้านบาท หลังหลุด Cash Balance วันนี้

บล.ดีบีเอส วิคเคอร์ส ระบุในบทวิเคราะห์ว่า วันนี้(2เม.ย.) ไม่มีหลักทรัพย์ติด Cash Balance  ไม่มีหลักทรัพย์ติด Cash Balance 6 สัปดาห์ ในรอบสัปดาห์นี้ อันเป็นไปตามคาด สำหรับ DDD และ HUMAN ตลาดฯไม่ได้ประกาศขยายเวลาการใช้ Cash Balance เมื่อศุกร์ที่แล้ว วันนี้จึงเป็นวันแรกที่หลุด Cash Balance ด้านหลักทรัพย์หมดอายุใช้ Cash Balance สัปดาห์นี้ไม่มี
บล.บัวหลวง ระบุในบทวิเคราะห์ว่า แนะซื้อเก็งกำไร ราคาเป้าหมาย 103 บาท โดยมองว่าตอนนี้เป็นโอกาสที่ดีในการซื้อเพราะคาดกำไรไตรมาส 1/61 จะเติบโตแข็งแกร่งมากจากยอดขายนักท่องเที่ยวจีนในช่วงตรุษจีน และค่าใช้จ่ายการตลาดที่มีเข้ามาไม่มากนักในไตรมาสนี้
นอกจากนี้มองว่ายอดขายในประเทศมีโอกาสแข็งแกร่งกว่าเป้าหมายของบริษัทที่ 2.2 พันล้านบาท คาดจะทำได้ 2.4 พันล้านบาท  และล่าสุดสินค้าของบริษัทได้รับ CFDA approval แล้ว คาดหนุนยอดขายต่างประเทศให้เพิ่มขึ้น